*Hakusana "Sara Säkkinen" ohjaa tänne. Jääkiekkoilija Sara Säkkisestä kertoo Sara Säkkinen (jääkiekkoilija).*

**Sara Helena Parikka** (o.s. **Säkkinen**, s. 5. maaliskuuta 1991 Espoo) on suomalainen näyttelijä, sosiaalisen median vaikuttaja ja yrittäjä. Hän on tullut tunnetuksi televisiosarjasta *Salatut elämät*, jonka kuvauksissa hän aloitti loppuvuodesta 2007. Parikan roolihahmo Peppi Puolakka tuli ruutuun toukokuussa 2008. Jo vuotta aiemmin Parikka oli hakenut sarjaan Oona Kivirannan rooliin, jonka sai Sara Lohiniva. Ensimmäisen kerran hän lähti sarjasta vuonna 2014, mutta palasi hetkeksi keväällä ja marraskuussa 2015. Seuraavan kerran hän lähti vuoden 2016 keväällä, jäätyään äitiyslomalle. Hän palasi uudelleen marraskuussa 2017, mutta poistui sarjasta kokonaan 1. toukokuuta 2019 esitetyssä jaksossa. 

Kesällä 2010 Parikka näytteli naispääosan Karstulan kesäteatterissa näytelmässä *Kuningasjätkä*. *Salatut elämät*-sarjan pohjalta kuvattiin kesällä 2012 elokuva nimeltä *Nightmare – painajainen merellä*, jonka pääroolin Parikka esitti. Elokuva palkittiin vuoden parhaan elokuvan Yleisö-Jussi palkinnolla. Parikka esittää Peppi Kuulaa myös elokuvan jatko-osassa, joka ilmestyi joulukuussa 2014.

Parikasta julkaistiin elokuussa 2009 kirja *Teinistä tähdeksi – Kuinka Sarasta tuli Peppi*. WSOY:n julkaisema kirja kertoo Parikan ensimmäisestä vuodesta *Salatuissa elämissä* ja sen tuomista haasteista. Vuonna 2018 Parikka kirjoitti WSOY:n julkaiseman kirjan *365. Ilon ja inspiraation vuosi*. Maaliskuussa 2021 WSOY:n julkaisi Parikan kirjoittaman teoksen *Itse tehty – opas omannäköiseen työelämään*.

Syksyllä 2023 Parikan työstämä kolmas kirja valmistuu. 

Hän kirjoitti omaa nimeään kantavaa blogia Anna-lehden alla. Nykyään hän kirjoittaa blogiaan oman sivustonsa alla. 

Parikka piti *Papupata*-podcastia yhdessä entisen näyttelijäkollegansa Johanna Puhakan kanssa. Parikka ja Puhakka pitivät yhdessä myös *Kulisseissa*-podcastia, jossa esiteltiin C More -suoratoistopalvelun sarjoja. Parikka aloitti tammikuussa 2023 oman podcastinsä *Saran kaverikirja* Podimo-palvelussa.

Yksityiselämä
-------------

Parikka kirjoitti ylioppilaaksi Porkkalan lukiosta keväällä 2009. Hän on näytellyt teatterissa ja harrastaa aktiivisesti tanssia ja laulua. Hän on kotoisin Kirkkonummelta.

Parikka on naimisissa *Salatuissa elämissä* näytelleen Mikko Parikan kanssa ja he asuvat rakennuttamassaan hirsitalossa Espoossa. Pariskunnan esikoistytär syntyi maaliskuussa 2014, toinen tytär joulukuussa 2015 ja kolmas tytär maaliskuussa 2020.

Verosuunnittelu
---------------

Finnwatch julkaisi 4.9.2023 tutkimuksen sosiaalisen median vaikuttajien harjoittamasta agressiivisesta verosuunnittelusta. Sara Parikan yhdessä miehensä Mikko Parikan kanssa omistama yritys on yksi tutkimuksen kohteena olleista yrityksistä, joille on tehty yritysjärjestely verosuunnittelumielessä. Kyseissä yritysjärjestylyssä luotiin uusi holdingyhtiö, jolle varsinaisen liiketoimintaa harjoittavan yrityksen osakekanta siirrettiin osakevaihdolla. Kyseinen järjestely kasvatti keinotekoisesti holdingyhtiön tasearvoa ja mahdollistaa suuremmat verovapaat osingot.

Filmografia
-----------

### Elokuvat

| Vuosi | Elokuva | Rooli |
| --- | --- | --- |
| 2012 | *Nightmare – painajainen merellä* | Peppi Kuula |
| 2014 | *Nightmare 2 – Painajainen jatkuu* |

### Televisiosarjat

| Vuosi | Televisiosarja | Rooli |
| --- | --- | --- |
| 2008–2014,2015–2016,2017–2019 | *Salatut elämät* | Peppi Puolakka |
| 2011–2012 | *Tuuliranta* |
| 2023 | *Maria Kallio* | assistentti |

Bibliografia
------------

* Parikka, Sara: *365. Ilon ja inspiraation vuosi*. tietokirjallisuus. WSOY, 2018. ISBN 9789510435854.
* Parikka, Sara: *Itse tehty*. WSOY, 2021. ISBN 9789510462966.
* Parikka, Sara: *Mutkatonta & maukasta*. Helsinki: WSOY, 2024. ISBN 978-951-0-49688-6.

Lähteet
-------

1. ↑  Skiftesvik, Saga: Kypsempi kuin Peppi.  *PeTo*, 29.5.2009, s. 10. Arkistoitu 29.4.2013.
2. ↑  Salkkarit-tähti Sara Parikka muistelee koekuvauksia: "En olisi siihen rooliin sopinutkaan!" *iskelma.fi*.  27.2.2018. Viitattu 18.4.2018.
3. ↑  Suosikkinäyttelijä palasi Salkkareihin *Iltalehti.fi*.  12.8.2015. Viitattu 22.3.2019.
4. ↑  Toinenkin Salkkarit-tähti katoaa ruudusta: "Ikävä tulee" *Iltasanomat.fi*.  13.11.2015.  Arkistoitu 16.11.2015. Viitattu 22.3.2019.
5. ↑  Niina Enqvist: Jättiyllätys! Salkkarit-Seppo palaa sarjaan  17.5.2017 klo 13:37. Ilta-Sanomat. Viitattu 17.5.2017.
6. ↑  Suosikkihahmo jättää Salatut elämät – puntaroi suurta päätöstä pitkään: "Olen ollut niin pitkään sarjassa mukana" *mtvuutiset.fi*.  22.3.2019. Viitattu 22.3.2019.
7. ↑  Salkkari-elokuvan päänäyttelijä paljastaa: Unelmani tulivat toteen *mtv3.fi*.
8. ↑  Salkkarit-pari tähdittää Nightmare-leffan jatko-osaa – lue paljastukset *mtv3.fi*.  31.10.2013. Viitattu 31.10.2013.
9. ↑  365. Ilon ja inspiraation vuosi *WSOY.fi*. Viitattu 19.5.2019.
10. ↑  Ex-Salkkarit-tähti Sara Parikka loi menestyvän yrityksen – työllistää myös miehensä: "Tämä vapaus on ollut ihanaa" *www.iltalehti.fi*. Viitattu 27.2.2021.
11. ↑  [anna.fi/sara-parikka Sara Parikan blogi] *anna.fi*. Viitattu 6.2.2016.
12. ↑  Simola, Leenastiina: Liian hyvä työ *Iltalehti.fi*.  26.5.2009.
13. ↑  Salatut elämät -pariskunta avioitui! *seiska.fi*.  1.5.2014. Seiska. Viitattu 1.5.2014.
14. ↑  Tämän takia Sara Parikka jätti Salatut elämät: "Elämä on järkevöitynyt ja vapautunut" *www.iltalehti.fi*. Viitattu 19.5.2019.
15. ↑  Salkkarit-pariskunta sai vauvan – kuva pienokaisesta julki *MTV.fi*.  26.3.2014.  Arkistoitu 3.6.2016. Viitattu 6.1.2016.
16. ↑  Sara Parikan toinen lapsi on syntynyt *MTV.fi*.  28.12.2015. Viitattu 6.1.2016.
17. ↑  Salkkareista tuttu Sara Parikka esitteli vastasyntyneen kuopuksensa - perhe pääsi jo sairaalasta kotiin *www.iltalehti.fi*. Viitattu 29.3.2020.
18. ↑  Finnwatch: Somevaikuttajat minimoivat osinkoveroja holdingyhtiöjärjestelyillä. *finnwatch.org*.  4.9.2023. Finnwatch. Viitattu 6.9.2023.
19. ↑  Salatut elämät: Salkkarit-faneille joulukuussa uusi Tuuliranta nettisarja *mtv3.fi*.



|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Elonet

 |

 |